PATVIRTINTA

Kauno miesto savivaldybės tarybos

2015 m. rugsėjo 29 d.

sprendimu Nr. [T-550](http://dokumentai.kaunas.lt/dokumentai/taryba/sprendimai/2015/t158550.docx)

**KAUNO MIESTO SAVIVALDYBĖS BŪSTO IR SOCIALINIO BŪSTO NUOMOS  TVARKOS APRAŠAS**

**I SKYRIUS**

**BENDROSIOS NUOSTATOS**

1. Šis Kauno miesto savivaldybės būsto ir socialinio būsto nuomos tvarkos aprašas (toliau – Aprašas) taikomas nuomojant Kauno miesto savivaldybei (toliau – Savivaldybė) nuosavybės teise priklausančias gyvenamąsias patalpas Kauno miesto gyventojams, turintiems teisę į savivaldybės būstą ir socialinį būstą pagal Lietuvos Respublikos paramos būstui įsigyti ar išsinuomoti įstatymą (toliau – Įstatymas).

2. Aprašas privalomas šeimoms ir asmenims, turintiems teisę į paramą būstui išsinuomoti, ir Savivaldybės institucijoms.

3. Aprašas parengtas vadovaujantis Lietuvos Respublikos civiliniu kodeksu ir Lietuvos Respublikos paramos būstui įsigyti ar išsinuomoti įstatymu (toliau – Įstatymas).

4. Apraše vartojamos sąvokos suprantamos taip:

4.1. savivaldybės būstas – Savivaldybei nuosavybės teise priklausantis būstas, įtrauktas į Savivaldybės tarybos patvirtintą Savivaldybės būsto fondo sąrašą;

4.2. socialinis būstas – į Savivaldybės tarybos patvirtintą Savivaldybės socialinio būsto fondo sąrašą įtraukto Savivaldybės būsto fondo dalis. Prie socialinio būsto nepriskiriami bendrabučiai, nakvynės namai, tarnybinės gyvenamosios patalpos, gydymo ar globos (rūpybos) įstaigos gyvenamosios patalpos, Savivaldybės būstai, kurie nuomojami ne socialinio būsto nuomos sąlygomis.

5. Kitos Apraše vartojamos sąvokos suprantamos taip, kaip jos apibrėžtos Įstatyme.

6. Savivaldybės būsto fondą sudaro:

6.1. Savivaldybės socialinis būstas;

6.2. Savivaldybės būstas:

6.2.1. Savivaldybės būstas, nuomojamas ne socialinio būsto nuomos sąlygomis;

6.2.2. Savivaldybės būstas su bendrojo naudojimo patalpomis, esantis pastatuose, kurie Lietuvos Respublikos nekilnojamojo turto registre yra įregistruoti kaip bendrabučiai ar gyvenamosios patalpos (kambariai su bendrojo naudojimo patalpomis) ir (ar) jų pagrindinė naudojimo paskirtis nustatyta kaip gyvenamoji (įvairioms socialinėms grupėms) pagal Įstatymo 14 straipsnio 1 dalies 4 punktą, Lietuvos Respublikos valstybės ir savivaldybių turto valdymo, naudojimo ir disponavimo juo įstatymo 15 straipsnio 8 dalį (toliau – bendrabučio gyvenamoji patalpa);

6.2.3. Savivaldybės būstas, išnuomotas asmenims ar šeimoms, kurie su Savivaldybe ar jos įstaigomis yra susiję darbo ar jų esmę atitinkančiais santykiais.

**II SKYRIUS**

**SAVIVALDYBĖS SOCIALINIO BŪSTO NUOMOS TVARKA**

7. Teisę į socialinio būsto nuomą turi asmenys ir šeimos, kurie atitinka Įstatymo 9 straipsnio nuostatas.

8. Asmenų ir šeimų, turinčių teisę į paramą būstui išsinuomoti, nuomojančių socialinį būstą apskaita tvarkoma sudarant šiuos sąrašus:

8.1. Jaunų šeimų;

8.2. Šeimų, auginančių tris ar daugiau vaikų (įvaikių);

8.3. Likusių be tėvų globos asmenų ir jų šeimų. Į šį sąrašą įrašomi ne vyresni kaip 35 metų buvę likę be tėvų globos asmenys ar jų šeimos. Į asmenų ir šeimų, turinčių teisę į paramą būstui išsinuomoti, sąrašą, atstovams pagal įstatymą (rūpintojams) pateikus prašymą, įrašomi ir likę be tėvų globos asmenys, kurie yra ne jaunesni kaip 16 metų, tačiau parama būstui išsinuomoti jie gali pasinaudoti tik įgiję visišką civilinį veiksnumą, jeigu atitinka Aprašo 7 punkte nurodytus reikalavimus;

8.4. Neįgaliųjų, asmenų, sergančių lėtinių ligų, įrašytų į Lietuvos Respublikos Vyriausybės ar jos įgaliotos institucijos patvirtintą sąrašą, sunkiomis formomis, ir šeimų, kuriose yra tokių asmenų;

8.5. Bendrąjį. Į šį sąrašą įrašomi visi asmenys ir šeimos, nepatenkantys į Aprašo 8.1–8.4 ir 8.6 papunkčiuose nurodytus sąrašus;

8.6. Socialinio būsto nuomininkų, turinčių teisę į socialinio būsto sąlygų pagerinimą.

9. Asmenų ir šeimų, turinčių teisę į paramą būstui išsinuomoti, sąrašas sudaromas pagal prašymo užregistravimo Savivaldybės administracijos padalinyje, kuriam pagal veiklos nuostatus pavestos vykdyti funkcijos, susijusios su teikiama parama būstui išsinuomoti (toliau – Skyrius) datą ir laiką.

10. Asmenų ir šeimų, turinčių teisę į paramą būstui išsinuomoti, sąrašą savo įsakymu tvirtina Savivaldybės administracijos direktorius ne dažniau kaip kas ketvirtį.

11. Pasiūlymai išsinuomoti Savivaldybės socialinį būstą ar atsilaisvinusį būstą laikantis eiliškumo išsiunčiami šeimoms ir asmenims, įrašytiems į Savivaldybės administracijos direktoriaus patvirtintą Asmenų ir šeimų, turinčių teisę į paramą būstui išsinuomoti, sąrašą, atsižvelgiant į Įstatymo 15 straipsnio nuostatas dėl naudingojo ploto ir asmenų skaičių šeimoje.

12. Pasiūlymai nuomoti socialinį būstą siunčiami registruotu laišku pagal pareiškėjo deklaruotą gyvenamąją vietą arba jo prašyme nurodytą faktinę gyvenamąją vietą.

13. Jei Savivaldybės socialinio būsto naudingasis plotas yra didesnis negu Įstatymo 15 straipsnyje nurodytas šio ploto normatyvas, tenkantis asmeniui ir šeimai, esančiam sąraše, būstas siūlomas išsinuomoti kitai šeimai ar asmeniui, kurio eilės numeris yra paskesnis, su sąlyga, kad tuščio siūlomo išsinuomoti būsto naudingasis plotas atitinka šeimos narių skaičiui tenkantį naudingojo ploto normatyvą.

14. Būstas, pritaikytas judėjimo ir apsitarnavimo funkcijų sutrikimų turintiems neįgaliems asmenims, Savivaldybės būsto ir socialinio būsto fondo gyvenamuosiuose namuose siūlomas asmenims, įrašytiems į neįgaliųjų asmenų sąrašą ir turintiems minėtą negalią, praleidžiant kitokio pobūdžio negalią turinčius asmenis ir sveikus asmenis.

15. Asmenys ir šeimos, kuriems yra išsiųstas pasiūlymas išsinuomoti socialinį būstą, privalo per nustatytą pasiūlyme laikotarpį kreiptis į Skyrių ir pranešti apie pageidavimą arba atsisakymą išnuomoti socialinį būstą. Jei asmuo ar šeima po pirmo pasiūlymo neatvyksta, antras pasiūlymas siunčiamas ne anksčiau kaip po 15 kalendorinių dienų. Jei asmuo ar šeima be svarbių priežasčių du kartus neatvyksta į Savivaldybę dėl socialinio būsto nuomos ir raštu neišreiškia sutikimo ar nesutikimo nuomotis siūlomą socialinį būstą, išbraukiami iš asmenų ir šeimų, turinčių teisę į paramą būstui išsinuomoti, sąrašo.

16. Asmuo ir šeima, kuriam raštu pateiktas pasiūlymas išsinuomoti socialinį būstą, per 3 darbo dienas privalo apžiūrėti siūlomą būstą ir raštu informuoja Skyrių apie savo apsisprendimą. Neinformavus laikoma, kad pasiūlyto būsto atsisako.

17. Asmenys ir šeimos, sutikusios išsinuomoti socialinį būstą, per 14 darbo dienų privalo pristatyti dokumentus, įrodančius teisę į socialinį būstą ar jo sąlygų gerinimą,

18. Nepristačius dokumentų per 18 punkte nurodytą laikotarpį, laikoma, kad asmuo ar šeima atsisakė siūlomo būsto ir jis siūlomas kitiems į sąrašą įrašytiems asmenims.

19. Asmenys ir šeimos iš asmenų ir šeimų, turinčių teisę į paramą būstui išsinuomoti, sąrašų išbraukiami įstatymo 16 straipsnio 7 dalyje nustatyta tvarka.

20. Socialinis būstas nuomojamas, laikantis eiliškumo, įvertinus buvimo asmenų ir šeimų, turinčių teisę į paramą būstui išsinuomoti, sąraše laikotarpį, išskyrus laikotarpį, kai asmenų ir šeimų, turinčių teisę į paramą būstui išsinuomoti, sąraše esantis asmuo ar šeima gauna būsto nuomos ar išperkamosios būsto nuomos mokesčių dalies kompensaciją.

21. Savivaldybės socialinio būsto nuomos sutartį asmuo privalo pasirašyti per 20 darbo dienų nuo Savivaldybės administracijos direktoriaus sprendimo išnuomoti šiam asmeniui socialinį būstą priėmimo dienos.

22. Socialinio būsto nuomininkai kiekvienais metais Lietuvos Respublikos gyventojų turto deklaravimo įstatymo nustatyta tvarka privalo deklaruoti praėjusių kalendorinių metų turtą ir pajamas.

23. Socialinis būstas išnuomojamas Savivaldybės administracijos direktoriaus įsakymu ir remiantis įsakymu sudaroma socialinio būsto nuomos sutartis.

**III SKYRIUS**

**SAVIVALDYBĖS BŪSTO NUOMOS TVARKA**

24. Aprašo 6.2.1 papunktyje nustatyti Savivaldybės būstai nuomojami:

24.1. Įstatymo 20 straipsnio 6 dalyje nurodytu atveju;

24.2. asmenims ir šeimoms, kurie Lietuvos Respublikos civiliniame kodekse (toliau – Civilinis kodeksas) nustatyta tvarka negali būti iškeldinti iš gyvenamųjų patalpų nesuteikiant jiems kitos gyvenamosios patalpos;

25. Aprašo 24.1 papunktyje nurodytu atveju asmenys ar šeimos, nuomojantys (nuomojančios) socialinį būstą, kurių deklaruotas turtas (įskaitant gautas pajamas) per kalendorinius metus daugiau kaip 20 procentų viršija Įstatymo 11 straipsnio 2 dalyje nustatytus metinius pajamų ir turto dydžius, gali teikti raštišką prašymą jų nuomojamą socialinį būstą nuomoti jiems kaip savivaldybės būstą rinkos kainomis.

26. Atsižvelgdama į Aprašo 25 punkte nurodytą asmens ar šeimos pateiktą prašymą, Savivaldybės taryba, įvertinusi socialinio būsto poreikį savivaldybėje, gali priimti sprendimą šių asmenų ar šeimų nuomojamą socialinį būstą nuomoti kaip savivaldybės būstą rinkos kainomis, vadovaudamasi Lietuvos Respublikos Vyriausybės patvirtinta savivaldybės būsto, socialinio būsto nuomos mokesčių ir būsto nuomos ar išperkamosios būsto nuomos mokesčių dalies kompensacijos dydžio apskaičiavimo metodika, jeigu asmuo ar šeima neturi nuosavybės teise kito tinkamo būsto.

27. Savivaldybės būstai nuomojami asmenims ir šeimoms, kurie Lietuvos Respublikos civiliniame kodekse nustatyta tvarka negali būti iškeldinti iš gyvenamųjų patalpų, nesuteikiant jiems kitos gyvenamosios patalpos:

27.1. iškeliamiems iš jiems Savivaldybės išnuomotų patalpų, jei jos netinkamos gyventi dėl stichinių ar kitų nelaimių sukeltų padarinių (gaisro, audros, potvynio, teroro akto ar kt.) ar statinio avarijos (jos grėsmės) ir jei gyvenamoji patalpa išlieka ─ tol, kol gyvenamosios patalpos bus suremontuotos;

27.2. prireikus kapitalinio remonto ar rekonstruoti savivaldybės gyvenamąsias patalpas, kurių remontuoti negalima neiškėlus gyventojų (nuomininkų), ir, jei po remonto, rekonstrukcijos ar perplanavimo gyvenamoji patalpa išlieka, – tol, kol gyvenamosios patalpos bus suremontuotos, rekonstruotos ar pertvarkytos;

27.3. esant nenaudinga remontuoti ar rekonstruoti Savivaldybės gyvenamąsias patalpas ar po rekonstrukcijos ar perplanavimo patalpa neišlieka.

28. Patuštintą Savivaldybės būstą pirmumo teise siūloma išsinuomoti Savivaldybės būsto nuomininkams, iškeliamiems iš patalpų, pripažintų netinkamomis gyventi.

29. Nuomininkas turi teisę prašyti, kad nuomotojas suteiktų jam mažesnį Savivaldybės būstą vietoj turimo didesnio. Toks prašymas gali būti patenkinamas atsiradus tinkamam laisvam Savivaldybės būstui ir tik pateikus pažymą, kad nuomininkas neturi skolų už Savivaldybės gyvenamųjų patalpų, kuriose gyvena, nuomą, komunalines ir kitas paslaugas arba kad sudarė su paslaugų teikėjais skolų grąžinimo sutartis.

30. Savivaldybės būstas nuomojamas Savivaldybės administracijos direktoriaus įsakymu asmenims ir šeimoms, kurie Lietuvos Respublikos civiliniame kodekse nustatyta tvarka negali būti iškeldinti iš gyvenamųjų patalpų, nesuteikiant jiems kitos gyvenamosios patalpos.

31. Bendrabučio gyvenamosios patalpos nuomojamos Aprašo 34 punkte nurodytiems asmenims, kurie neturi kito tinkamo gyventi būsto, iki ateis eilė išsinuomoti socialinį būstą.

32. Bendrabučio gyvenamoji patalpa nuomojama asmenims (šeimai), įrašytiems į Savivaldybėje sudarytą sąrašą asmenų (šeimų), turinčių teisę į bendrabučio gyvenamąsias patalpas (toliau – Sąrašas). Sąrašą savo įsakymu tvirtina Savivaldybės administracijos direktorius (ne rečiau kaip kartą metuose).

33. Laisvos tinkamos bendrabučio gyvenamosios patalpas išnuomojamos asmeniui (šeimai), įrašytam (įrašytai) į Sąrašą, Savivaldybės administracijos direktoriaus įsakymu. Vadovaujantis šiuo įsakymu, su asmeniu, kuriam išnuomojama bendrabučio gyvenamoji patalpa, sudaroma terminuota nuomos ne socialinio būsto sąlygomis sutartis, iki ateis eilė išsinuomoti socialinį būstą. Bendrabučio gyvenamųjų patalpų nuomos sutartis pasirašo administracijos direktoriausįgaliotas asmuo.

34. Bendrabučio gyvenamosios patalpos, nustatytos Aprašo 6.2.2 papunktyje, nuomojamos:

34.1. likusiems be tėvų globos asmenims (jų šeimoms), ne vyresniems kaip 35 metų. Našlaičiai ar be tėvų globos likę asmenys (esami Kauno miesto gyventojai) į Sąrašą įrašomi nuo 16 metų, tačiau Savivaldybės būstas jiems išnuomojamas nuo 18 metų;

34.2 jaunoms šeimoms. Šiuo atveju jauna šeima suprantama taip, kaip ši sąvoka apibrėžta Lietuvos Respublikos paramos būstui įsigyti ar išsinuomoti įstatyme;

34.3. šeimoms, auginančioms tris ar daugiau nepilnamečių vaikų (įvaikių);

34.4. neįgaliesiems ir jų šeimoms. Šiuo atveju neįgalusis suprantamas taip, kaip ši sąvoka apibrėžta Lietuvos Respublikos neįgaliųjų socialinės integracijos įstatyme;

34.5. iš įkalinimo įstaigų grįžusiems asmenims. Asmenys (esami Kauno miesto gyventojai), grįžę iš įkalinimo įstaigų, prašymą ir pažymėjimą apie paleidimą iš bausmės atlikimo vietos ir dokumentus dėl bendrabučio gyvenamosios patalpos išnuomojimo turi pateikti per 6 mėn. nuo paleidimo iš bausmės atlikimo vietos.

35. Asmenims ir šeimoms, nustatytiems Aprašo 34.1 papunktyje, bendrabučio gyvenamosios patalpos išnuomojamos pirmumo teise.

36. Asmenims ir šeimoms, nustatytiems Aprašo 34.2–34.5 papunkčiuose, bendrabučio gyvenamosios patalpos siūlomos išsinuomoti atsižvelgiant į jų pateikto raštiško prašymo jiems nuomoti šį būstą užregistravimo dienos.

37. Asmenys (šeimos), pageidaujantys ir turintys teisę išsinuomoti bendrabučio gyvenamąsias patalpas, turi pateikti rašytinį prašymą atvykę į Skyrių. Kartu su prašymu pateikiami visi dokumentai, kuriais įrodoma teisė į bendrabučio gyvenamosios patalpos nuomą:

37.1. valstybės įmonės Registrų centro pažyma (pažymos) apie asmens (šeimos atveju – visų šeimos narių) nuosavybės teise turimus ar turėtus nekilnojamuosius daiktus Lietuvos Respublikos teritorijoje;

37.2. Gyventojų turto deklaravimo įstatyme nustatyta tvarka užpildyta metinė gyventojo (šeimos) turto ir pajamų deklaracija;

37.3. pažyma apie asmens (šeimos atveju – visų šeimos narių) deklaruotą gyvenamąją vietą Kauno mieste;

37.4. asmens (šeimos atveju – visų šeimos narių) dokumentai, santuokos, ištuokos liudijimai;

37.5. tam tikrais atvejais – papildomi dokumentai: teismo sprendimai, neįgalumo lygį, našlaičio ar likusių be tėvų globos asmenų statusą patvirtinantys dokumentai, pažyma iš gydymo įstaigos (asmenims, sergantiems lėtinėmis ligomis, įrašytomis į Lietuvos Respublikos Vyriausybės ar jos įgaliotos institucijos patvirtintą sąrašą), pažymėjimą apie paleidimą iš bausmės atlikimo vietos ir kt.

38. Asmenims ir šeimoms, nurodytiems Aprašo 34 punkte, bendrabučio gyvenamoji patalpa nuomojama, jeigu jų deklaruotas turtas (įskaitant gautas pajamas) už kalendorinius metus neviršija Įstatymo 11 straipsnio 2 dalyje nustatytų metinių pajamų ir turto dydžių ir jeigu šie asmenys ir šeimos neturi Lietuvos Respublikos teritorijoje nuosavybės teise priklausančio būsto ir deklaravusiems gyvenamąją vietą Kauno mieste.

39. Jei asmuo, kuriam raštu pateiktas pasiūlymas išsinuomoti bendrabučio gyvenamąsias patalpas, iki nurodyto termino neatvyksta apžiūrėti bendrabučio gyvenamosios patalpos, raštu neinformuoja apie savo sprendimą ar nepateikia Aprašo 37 punkte nurodytų dokumentų per 14 darbo dienų nuo raštiško sutikimo nuomotis būstą registravimo dienos, būstas siūlomas kitoms šeimoms ir asmenims.

40. Jei asmenys ir šeimos be svarbių priežasčių du kartus iš eilės neatvyksta į Savivaldybę ir raštu neišreiškia sutikimo ar nesutikimo nuomotis pasiūlytą bendrabučio gyvenamąją patalpą kita bendrabučio gyvenamoji patalpa jiems nebesiūloma, jie išbraukiami iš šeimų ir asmenų, turinčių teisę į bendrabučio gyvenamąsias patalpas, sąrašo.

41. Bendrabučio gyvenamosios patalpos sutartį asmuo privalo pasirašyti per 20 darbo dienų nuo Savivaldybės administracijos direktoriaus sprendimo išsinuomoti šiam asmeniui Savivaldybės būstą priėmimo dienos.

42. Asmenys (šeimos) išbraukiami iš asmenų**,** pageidaujančių išsinuomoti bendrabučio gyvenamąsias patalpas sąrašo, jeigu:

42.1. asmuo pateikė rašytinį prašymą išbraukti iš sąrašo;

42.2. asmuo mirė;

42.3. asmuo prarado teisę nuomoti gyvenamąją patalpą – išvyko iš Kauno;

42.4. asmuo išsinuomojo socialinį būstą;

42.5. asmuo ar šeima įsigijo būstą nuosavybės teise;

42.6. kitais teisės aktuose nurodytais atvejais.

43. Asmenys iš sąrašų išbraukiami Savivaldybės administracijos direktoriaus įsakymu.

44. Asmenims ir šeimoms, kurie su Savivaldybe ar jos įstaigomis yra susiję darbo ar jų esmę atitinkančiais santykiais, Savivaldybės būstas nuomojamas Savivaldybės tarybos sprendimu.

45. Informacija apie Aprašo 24, 31, 44 punktuose nurodytiems asmenims ir šeimoms nuomojamus socialinius būstus ir Savivaldybės būstus, viešai skelbiama Savivaldybės interneto svetainėje vieną kartą ketvirtyje.

46. Savivaldybės būstas, atsižvelgiant į socialinio būsto poreikį, Savivaldybės tarybos sprendimu įrašomas į socialinio būsto fondą ir naudojamas teisę į socialinio būsto nuomą turintiems asmenims ir šeimoms aprūpinti būstu.

47. Kauno miesto savivaldybės būsto ir socialinio būsto fondo sąrašai tvirtinami taryboje ir atnaujinami ne dažniau kaip kartą per ketvirtį.

48. Savivaldybės būsto ir savivaldybės socialinio būsto nuomos sutartis sudaroma, keičiama ir nutraukiama vadovaujantis Civiliniu kodeksu ir Įstatymu.

**IV SKYRIUS**

**SAVIVALDYBĖS BŪSTO NUOMA ASMENIMS IR ŠEIMOMS, NEĮRAŠYTIEMS Į ASMENŲ IR ŠEIMŲ TURINČIŲ TEISĘ Į PARAMĄ BŪSTUI IŠSINUOMOTI SĄRAŠUS**

49. Savivaldybės būstas gali būti išnuomojamas socialinio būsto nuomos sąlygomis ir neįrašytiems į asmenų ir šeimų, turinčių teisę į paramą būstui išsinuomoti, sąrašus asmenims ir šeimoms (toliau – asmenys ir šeimos, turintys teisę į Savivaldybės būsto nuomą socialinio būsto nuomos sąlygomis), jeigu šie asmenys ar šeimos Lietuvos Respublikos teritorijoje nuosavybės teise neturi kito tinkamo būsto:

49.1. netekusiems turėto būsto dėl gaisrų, potvynių, stiprių vėjų ar kitų nuo žmogaus valios nepriklausančių aplinkybių;

49.2. asmenims, kuriems yra nustatytas 0–25 procentų darbingumo lygis;

49.3. šeimoms, auginančioms penkis ar daugiau vaikų;

49.4. šeimoms, kurioms vienu kartu gimsta trys ar daugiau vaikų;

49.5. šeimoms, kuriose abiem sutuoktiniams yra nustatytas 0–25 procentų darbingumo lygis ir kurios augina vaiką (vaikus);

49.6. neįgaliesiems, vieniems auginantiems vaiką (vaikus);

49.7. šeimoms, auginančioms vaikus, kai ne mažiau kaip dviem vaikams yra nustatytas sunkus neįgalumo lygis;

49.8. šeimoms, kuriose ne mažiau kaip dviem šeimos nariams yra nustatytas 0–25 procentų darbingumo lygis.

50. Šeimos ir asmenys, nurodyti 49 punkte, Savivaldybei atitinkamai pateikia:

50.1. prašymą suteikti socialinį būstą ir dokumentus, įrodančius teisę į socialinį būstą;

50.2. pažymą apie gaisro metu sudegusį būstą ar kitus dokumentus, įrodančius teisę į socialinio būsto nuomą dėl būsto praradimo potvynio, stiprių vėjų ar kitų nuo žmogaus valios nepriklausančių aplinkybių;

50.3. vaikų gimimo liudijimus (kai šeimoje yra vaikų);

50.4. dokumentą apie darbingumo ar neįgalumo lygį;

50.5. prireikus – kitus dokumentus, būtinus teisei į socialinio būsto nuomą įrodyti.

51. Aprašo 49.1 papunktyje nurodytiems asmenims ir šeimoms, netekusiems būsto dėl gaisrų, potvynių, stiprių vėjų ir kitų nuo žmogaus valios nepriklausančių aplinkybių, išnuomojamas socialinis būstas ir sudaroma terminuota (ne ilgiau kaip vieniems metams) nuomos sutartis.

52. Asmenims ir šeimoms, nurodytiems Aprašo 49 punkte, Savivaldybės būstas socialinio būsto nuomos sąlygomis nuomojamas Savivaldybės administracijos direktoriaus įsakymu.

53. Savivaldybės būstas siūlomas išsinuomoti socialinio būsto nuomos sąlygomis atsižvelgiant į asmenų ir šeimų, turinčių teisę išsinuomoti Savivaldybės būstą socialinio būsto nuomos sąlygomis, pateiktų prašymų užregistravimo datą. Šiems asmenims ir šeimoms, įrašytiems į asmenų ir šeimų, turinčių teisę į paramą būstui išsinuomoti, sąrašus, būstas siūlomas atsižvelgiant į jų prašymo įrašyti į šiuos sąrašus pateikimo datą. Neįrašyti į šiuos sąrašus asmenys ir šeimos, turintys teisę išsinuomoti savivaldybės būstą socialinio būsto nuomos sąlygomis, norėdami išsinuomoti Savivaldybės būstą socialinio būsto nuomos sąlygomis, pateikia raštišką prašymą.

54. Jei asmenys ir šeimos, turintys teisę į Savivaldybės būsto nuomą socialinio būsto nuomos sąlygomis, ne dėl svarbių priežasčių atsisako nuomotis pasiūlytą Savivaldybės būstą, asmeniui ir šeimai kitas būstas Aprašo 49 punkte nustatytomis sąlygomis nebesiūlomas.

55. Informacija apie Aprašo 49 punkte nurodytiems asmenims ir šeimoms išnuomotus būstus viešai skelbiama Savivaldybės interneto svetainėje vieną kartą ketvirtyje.

**V SKYRIUS**

**BAIGIAMOSIOS NUOSTATOS**

56. Asmenims ir šeimoms, iki 2002 m. gruodžio 31 d. išsinuomojusiems Savivaldybės gyvenamąsias patalpas pagal Lietuvos Respublikos gyventojų apsirūpinimo gyvenamosiomis patalpomis įstatymą, Įstatyme nustatyti socialinio būsto naudingojo ploto normatyvai ir šio būsto nuomos sąlygos nekeičiami ir dėl to galiojanti nuomos sutartis nekeičiama, išskyrus Civiliniame kodekse nustatytus atvejus.

57. Savivaldybės gyvenamųjų patalpų bendrabučiuose nuomos sutartys, sudarytos iki Aprašo įsigaliojimo, nekeičiamos, išskyrus Civiliniame kodekse nustatytus atvejus.

58. Aprašas keičiamas, stabdomas jo galiojimas ar jis naikinamas Savivaldybės tarybos sprendimu.

59. Tai, kas nereglamentuota Apraše, sprendžiama taip, kaip nustatyta Lietuvos Respublikos teisės aktuose.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_